Mnr Louis Kilian het by Laerskool Burgersdorp aangesluit as faktotum. Baie welkom in ons midde!
Vir 40 graad 1’s het die langverwagte dag van die “groot” skool uiteindelik aangebreek! Splinternuwe skoene, skoolrok, hemp, broek (wat hier en daar nog bietjie groot is), hare netjies, blink ogies, het hulle “aangemeld vir diens”!
Daar is 23 seuns en 17 dogtertjies wat verdeel is in twee klasse – by juffrou Rozanne en juffrou Tilla.
Laerskool Burgersdorp heet hierdie spesiale groepie leerlinge welkom en glo dat die sewe skooljare by ons, baie gelukkig en opwindend sal wees. Ook aan elke ouer (veral dié wat hul oudstes gebring het), welkom by ons – ons weet dat julle gou deel sal voel van die “skool-familie”!
Dit was ook ‘n eerste dag vir ‘n paar nuwe leerlinge wat van ander skole by ons aangesluit het. Baie welkom ook aan hulle en hul ouers.
ATKV SKENK BOEKE
Die Stormberg-tak van die ATKV het, soos in 2014, weer aan die Biblioteek van Laerskool Burgersdorp, boeke geskenk. Baie dankie vir hierdie inisiatief, dit word baie waardeer!
Tydens die Somerfees is daar ‘n tennistoernooi gehou. Daar was 5 seunspanne en 6 meisiespanne wat deelgeneem het. Die spelers het hulle harte uitgespeel en dit vreeslik baie geniet. Die wenners van die toernooi was die meisies van Colesberg en die seuns van Middelburg. Baie geluk!
Op Vrydag 16 Oktober om 12:00 het die hekke vir 2015 se Somerfees geopen – ‘n groot heerlikheid wat al in die voorafgaande paar dae begin het. Die tente is opgeslaan, die “Fun Park” het begin vorm kry en dit waarvoor daar die hele jaar beplan is, kon begin!
Vroeg Vrydagmiddag was die opgewondenheid groot toe die Mej. Somerfees-uitdunne begin het. Wentzel du Plessis, die gaskunstenaar, het hom goed van sy taak as seremoniemeester gekwyt. Uiteindelik is die wenners aangekondig : Mej. Sonfeëtjie : Danria de Bruin; Mej. Sonstraaltjie : Kyla van der Walt; Mej. Sonskyn : Charné Brits; Mej. Somerfees : Charné Smith. Me Somerfees : Mimi Vermaak; Me Persoonlikheid : Chantel van der Linde.
Die aand is heerlike steak met bykos, nagereg en koffie aangebied. Die OOV’s van beide skole kan baie tevrede voel met hierdie geleentheid – komplimente is van oral ontvang!
Tydens die steakete het 3 reunie-groepe ook lekker saamgekuier – al die “onthou-jy-nog”-stories is opgediep!
Vanjaar is gepoog om ‘n paar nuwe aktiwiteite in te sluit by die program – die “funrun”, 4×4 roete, skietkompetisie, “paintball”, boeresport, ens. – wat goed ondersteun is.
Al wat ‘n kind is, kon nie wag vir die Pretpark om te open nie! Hierdie was ‘n besliste treffer by vanjaar se fees – tot die Hoër- en Laerskool personeel het op die “disco-dance” gery!
Een groot aantrekkingskrag Saterdagmiddag was verseker die Springbokke se wêreldbekerwedstryd teen Wallis op ‘n grootskerm in die feestent. Hier was die gees en atmosfeer gelaai en almal het die Bokke “gedra” tot oorwinning!
Dan dié kans waarvoor baie gewag het – om Snotkop in lewende lywe te sien en te hoor! En niemand is teleurgestel nie! Hy is goed deur die skare ontvang en hyself het ook positiewe terugvoer oor sy optrede hier gehad.
BAIE BAIE DANKIE aan almal wat bygedra het om dié naweek ‘n sukses te maak – elke borg, ouer wat bereid was om te werk, almal wat die fees besoek het, almal wat deel was van die beplanning: dit verg ‘n groot spanpoging om so ‘n groot geleentheid te laat werk!
Laerskool Landsdiens samel saam met KANSA geld in
Soos almal weet, is Oktobermaand Kanker-bewustheidsmaand.
Laerskool Burgersdorp Landsdiens het die geleentheid aangegryp om só geld in te samel deur Kansa se pienk lap te verkoop.
Ons sê baie dankie vir almal wat ons en Kansa ondersteun het.
Deel van die wins sal gebruik word om ons twee Landsdiens verteenwoordigers by die Nasionale Kamp, finansieel te ondersteun.